Cis mol,stavak treći

Z. L. O. B. A. Zloba. Svuda oko mene zlo, pokvareno, trulo, bezosjećajno, mrak. Crni mrak. Jurcam kroz sporo vrijeme noseći svoju koprenu crnine, hladan oklop, lice stijene po uzoru na okolinu. No, to je vjerojatno danas uobičajeno, navikli smo gledati ljude a ne vidjeti ih. Istina, tek mi je osamnaest, ali i s proživljena nepuna dva desetljeća jasno je da moral više nije u trendu, bar ne u ovoj zabiti koja me okružuje.

Kako? Pa eto tako, dovoljno je reći da sam kroz ove sretne pubertetske godine ponekad ipak osjetila gorak okus izdaje. Razumijem, da, mlada sam, moje su brige velika nezgrapna nula naspram briga odraslih, oni ,ipak, imaju velike (razbi)brige. Razumijem da pokoje slomljeno srdašce i nož u leđa nisu ništa neuobičajeno, no u mojoj glavi, svakim takvim činom, što viđenim, što iskušanim na vlastitoj koži, što učinjenim (nisam ni ja svetica, priznajem) pokreće se slijed misli koji vrvi kao lišće u zanosu bure, ubrzani mehanizam, koji svakim kotačićem pokreće onaj sljedeći, dok god ne izbaci finalni produkt, zaključak, odluku. Ako ste ikada čuli treći stavak (Presto Agitato) Beethovenove Mjesečeve sonate (a ako niste, svakako biste trebali čuti cijelu) možete dobiti jasnu predodžbu o vrtlogu misli i buri emocija koje, kao sitne, brze i spretne note, prelaze mojim umom. „Zašto“, najčešća je riječ koja se u tom košmaru iznova ponavlja, kao loš san, nedovršen san koji razne umove prati iz dana u dan, iz godine u godinu i nikako da im dopusti KRAJ, da se oslobode. Ili da ih, nema... Više nikada.

Papir bi ostao prazan,a riječi puste kada ne bih pogledala izbliza taj svoj život i njegove posjetitelje, istisnula ih i zgnječila kroz svoje oči. Izlazim van, popijem, plešem, ne gledam oko sebe, uživam i ne brinem o mišljenju drugih. Iz tuđih očiju, plošno, izgledam si neodgojeno, privučena krivim idealima i idolima. No, to samo tako izgleda izvana. Isto tako, netko miran, povučen, naizgled bezazlen, možda može ispasti koban. Ne kažem da je to pravilo, samo kažem mogućnost, primjer. „Duša se hrani onim što je veseli“, rekao je sv. Augustin, no sumnjam da je pritom mislio na mogućnost uživanja u ismijavanju moralnog života koji je nalik meksičkoj sapunici. Kako to biva, dođemo do ruba, dođem do ruba... Jedan veliki nož koji mjesecima stoji nezapažen u mojim leđima, jedna obična stara ljubav, jedna bivša prijateljica. Loš završetak. Cordoba koju nisam ni ja pokorila. Nije to ništa strašno, jaka sam ja djevojka, no onaj mehanizam u mojoj glavi još uvijek nije dobio produkt, odgovor na pitanje: zašto i čemu? Čemu izdaja, čemu laž? I više nije vezano za moje životne turbulencijice, već za budućnost. Ako postoji jedna, dvije, pet osoba kojima ništa nije sveto ili vrijedno poštovanja, koliko ih još postoji?! Kako isplivati na površinu, kome vjerovati? Miris vatre, gorućeg. Šibica? Crvenkastožuti plamičak, dašak nade.

Kao dijete imala sam mračne more. Imala sam fobiju od pauka. Svake druge noći sanjala sam legla kako me izjedaju ili proganjaju. Vrištala sam. Budila sam se u znoju. Tražila mamu. Tražila utjehu. No, to je bio samo san i sve je bilo u redu od trenutka kada sam otvorila oči. Oslobođenje. Olakšanje. Sada čekam oslobođenje od noćnih mora koje ne sanjam. A mir? On valjda postoji samo negdje iza duge. D. U. G. A. Duga... išarana, na papiru... Budna sanjam. Gorim. Borim se. Želim se probuditi. Želim kruha,ne igara, prijatelji moji...

„Čovjek sanja toliko sjajnu svjetlost, koliko mračnija je noć oko njega i u njegovu srcu.“ Duboke note i melankonična, uznemirujuća melodija u cis-molu i dalje trčkara kutevima moje glave. Crescendo. Forte. Forte fortissimo. Kraj. K. R. A. J. Cis-mol kvintakord. Oslodođenje. Dan!

**3. nagrada *Gjalski***

* ***Cis mol, stavak treći***
* **Mia Kranjčec**
* **Srednja škola Krapina**, 4. razr.
* mentor: Sanja Ranogajec, prof.